اعزفيني لحن وحييني نغم
واكتبيني شعر ينزف عاطفه
ورددي آهات موال الألم
وخلي دموعي سيول جارفه
وارسميني في وسط قلبج سهم
وقلب مجروح جروحه نازفه
والنبض خليه جنبك لي حلم
يرجف ببوحه كرجف الراجفه
النسم انتي ويا محلا النسم
سدرة انتي ظلالك وارفه
وردة انتي شذاها له طعم
يحيي القلب اوبرقه يسعفه
قمرة انتي تنور في الظلم
ملجأ انتي بوقت العاصفه
قهوة انتي اذا خشت بفم
ذوقها يحيي العروق الناشفه
ثروتي انتي وعزي والنعم
لو جهلتي الشي خلك عارفه
عبدالرحمن شاهين المضحكي